Suhkruroog: see kultuur kasvab seal sõna otseses mõttes kõikjal, kuhu kohalikel seda vähegi külvata (või istutada?) on õnnestunud. Ja õnnestunud on hästi. Nagu üks mu sukeldumisinstruktoritest sellal, kui ma ise  vees olin, Alice'ile rääkis, on erinevalt nt Seišellidest Mauritiusel ka "päris" majandus olemas (suhkur ja tekstiil), mistõttu ülemaailmne majanduskriis neid veel nii valusalt löönud ei ole. Kusjuures nad müüvad praktiliselt kogu oma suhkrutoodangu riigist välja (sest eurooplased peavad seda kvaliteetseks ja maksavad hästi) ning ostavad oma lauale suhkrut hoopis Mosambiigist.